text: 1494 miheca macakat ci Kolompo itini, 1509 miheca milekal ko Sipanya o Nicowatan-Sakowan ko Yamaka saan, falic han ko ngangan to Sietiyako(Santiago). Kalakolien no Sipanya koya itinitiniay a maro’ a yuincumin, oninian ko sakalahedaw no Alawako-tamdaw, to nika lalood, adada ato kalakoli. O sapiparoaw to mamatayal a tamdaw ko Sipanya, nani 1517 miheca satapang paliwal to koli i Yamayka, orasaka matongal ko ka’aloman no Kohetingay-tamdaw, to ikor malasakakaay a finacadan. 1538 miheca, patireng to Pisitalaan-Niyaro’ ko Sipanya, malosyoto no Yamayka.